## Odluka o obliku, sadržaju i načinu izdavanja potvrde kojom se dokazuje pravo na oslobađanje od plaćanja doplate

### NN 120/2006 (7.11.2006.), Odluka o obliku, sadržaju i načinu izdavanja potvrde kojom se dokazuje pravo na oslobađanje od plaćanja doplate

# HRVATSKI ZAVOD ZA ZDRAVSTVENO OSIGURANJE

**2679**

Na osnovi članka 27. stavka 2. Zakona o obveznom zdravstvenom osiguranju
(»Narodne novine« broj 85/06. i 105/06.) i članka 19. podstavke 19. Statuta
Hrvatskog zavoda za zdravstveno osiguranje (»Narodne novine« broj 16/02., 24/02.
i 58/03.) Upravno vijeće Hrvatskog zavoda za zdravstveno osiguranje na 38.
sjednici održanoj 24. listopada 2006. godine donijelo je

## ODLUKU

### O OBLIKU, SADRŽAJU I NAČINU IZDAVANJA POTVRDE KOJOM SE DOKAZUJE PRAVO NA OSLOBAĐANJE OD PLAĆANJA DOPLATE

Članak 1.

Ovom Odlukom propisuje se oblik, sadržaj i način izdavanja potvrde osiguranim
osobama Hrvatskog zavoda za zdravstveno osiguranje (u daljnjem tekstu: Zavod),
kojom se dokazuje pravo na oslobađanje od sudjelovanja u pokriću dijela troškova
zdravstvene zaštite iz obveznoga zdravstvenog osiguranja utvrđenih u članku 15.
stavku 2. točki 2. do 5. Zakona o obveznom zdravstvenom osiguranju (u daljnjem
tekstu: Zakon).

Članak 2.

Osiguranim osobama Zavoda, koje ispunjavaju uvjete za oslobađanje od
sudjelovanja u pokriću dijela troškova zdravstvene zaštite iz obveznoga
zdravstvenog osiguranja (u daljnjem tekstu: doplata) u skladu s člankom 21.
stavkom 3. i stavkom 4. podstavkom 2. do 4. Zakona, Zavod izdaje tiskanicu
potvrde čiji je oblik i sadržaj otisnut na tiskanici 1 koja je sastavni dio ove
Odluke.

Članak 3.

Osiguranim osobama Zavoda – učenicima i studentima koji se nalaze na redovnom
obrazovanju iz članka 15. stavka 2. točke 1. podtočke 2. Zakona, Zavod izdaje
tiskanicu potvrde čiji je oblik i sadržaj otisnut na tiskanici 2 koja je
sastavni dio ove Odluke.

Članak 4.

Potvrda iz članka 2. ove Odluke izdaje se:
1. na rok od jedne godine
– za osigurane osobe iz članka 5. točke 10. do 18., članka 12., članka 21.
stavka 4. postavka 4. i članka 63. Zakona
2. trajno
– za osigurane osobe iz članka 21. stavka 3. i stavka 4. podstavka 2. i 3.
Zakona
– za osigurane osobe kojima je priznat status hrvatskoga ratnog vojnog invalida
prema Zakonu o pravima hrvatskih branitelja iz Domovinskog rata i članova
njihovih obitelji
– za osigurane osobe kojima je priznato svojstvo ratnoga vojnog invalida,
mirnodopskoga vojnog invalida i civilnog invalida rata prema Zakonu o zaštiti
vojnih i civilnih invalida rata
– za osigurane osobe s invaliditetom i druge osigurane osobe kojima se priznaje
pomoć druge osobe u obavljanju većine ili svih životnih funkcija prema posebnim
propisima
– za osigurane osobe koje imaju najmanje 80% tjelesnog oštećenja prema propisima
o mirovinskom osiguranju, odnosno prema Zakonu o pravima hrvatskih branitelja iz
Domovinskog rata i članova njihovih obitelji ili prema drugom posebnom zakonu
– za tjelesno hendikepirane osigurane osobe
– za osigurane osobe dobrovoljne davaoce krvi s više od 35 davanja (muškarci),
odnosno s više od 25 davanja (žene).
Iznimno, osiguranoj osobi kojoj rješenjem nadležnog ministarstva status
hrvatskoga ratnoga vojnog invalida nije priznat trajno već do određenog roka,
potvrda iz članka 2. ove Odluke izdaje se s rokom važenja do datuma do kojeg joj
je rješenjem priznat taj status.

Članak 5.

Potvrda iz članka 3. ove Odluke vrijedi dok osigurana osoba ima status redovnog
učenika, odnosno redovnog studenta, a izdaje se za razdoblje od najduže godinu
dana vodeći pri tome računa o trajanju školske godine koja za učenike traje od
1. rujna tekuće do 31. kolovoza iduće godine, a za studente od 1. listopada
tekuće do 30. rujna iduće godine.

Članak 6.

Potvrde iz članka 2. i 3. ove Odluke veličine su 85,6x53,98 mm, izrađene od
bijeloga tvrdog papira, čiji je sadržaj i oblik otiskan uz ovu Odluku i njezin
je sastavni dio.
Potvrde iz stavka 1. ovog članka vrijede samo uz iskaznicu zdravstveno osigurane
osobe Zavoda.
O izdanim potvrdama iz stavka 1. ovog članka Zavod vodi posebnu evidenciju.

PRIJELAZNE I ZAVRŠNE ODREDBE

Članak 7.

Danom stupanja na snagu ove Odluke prestaje vrijediti Odluka o obliku, sadržaju
i načinu izdavanja potvrde kojom se dokazuje pravo na oslobađanje od plaćanja
dijela troškova zdravstvene zaštite (»Narodne novine«, broj 43/03.).
Potvrde o oslobađanju od plaćanja dijela troškova zdravstvene zaštite, koje su
izdane na osnovi Zakona o zdravstvenom osiguranju (»Narodne novine« broj 94/01.,
88/02., 149/02., 117/03., 30/04., 177/04. i 90/05.) i Odluke iz stavka 1. ove
Odluke, vrijede do isteka roka na koji su izdane.
Iznimno od stavka 2. ovog članka, potvrde koje su izdane s trajnim rokom
važenja, Zavod će zamijeniti po službenoj dužnosti u roku od tri mjeseca od dana
stupanja na snagu ove Odluke.

Članak 8.

Ova Odluka stupa na snagu osmog dana od dana objave u »Narodnim novinama«.

Klasa: 025-04/06-01/343
Urbroj: 338-01-01-06-1
Zagreb, 24. listopada 2006.

Predsjednik
Upravnog vijeća
Hrvatskog zavoda za zdravstveno osiguranje
**prim.
Stjepan Bačić, dr. med**., v. r.

![](dodatni/143855.gif)

Odluka, NN 120/2006-2679
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)